คลังเผยรายได้น้อยทำใช้หนี้ไม่พอ
สบน.ยอมรับสัดส่วนหนี้ชำระหนี้ต่ำกว่ากรอบจริง อ้างรายจ่ายมากรายได้น้อย ทำให้ถูกตัดงบชำระหนี้ ชี้เป็นอันตรายระยะยาว
24 ม.ค. 2555

สบน.ยอมรับสัดส่วนหนี้ชำระหนี้ต่ำกว่ากรอบจริง อ้างรายจ่ายมากรายได้น้อย ทำให้ถูกตัดงบชำระหนี้ ชี้เป็นอันตรายระยะยาว
นายจักรกฤศฎิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า สัดส่วนการชำระหนี้ต่องบประมาณรายจ่ายปี 2555 อยู่ที่ 9.33% ตามที่นายธีระชัย ภูวนาถนรานุบาล อดีต รมว.คลัง ออกมาเปิดเผยจริง ซึ่งการที่สัดส่วนหนี้ชำระหนี้อยู่ต่ำ เพราะรัฐบาลจัดสรรงบประมาณให้น้อยเพราะเงินมีจำกัด และไม่ต้องการไปแย่งงบลงทุนที่อยู่ระดับ 10% กว่าเท่านั้น จากที่กำหนดไว้ไม่ควรต่ำกว่า 25% ของงบประมาณรายจ่าย
สำหรับปีงบประมาณ 2555 สบน. ได้ของบชำระหนี้ไปจำนวนประมาณ 2.42 แสนล้านบาท แต่ได้รับการจัดสรรให้ 2.22 แสนล้านบาท หรือ 9.33% ของงบประมาณรายจ่าย 2.38 ล้านล้านบาท
อย่างไรก็ตาม สัดส่วนการชำระหนี้ในรอบ 10 ปีที่ผ่านมา เฉลี่ยอยู่ที่ 12-13% ของงบประมาณรายจ่าย แม้ว่าอยู่ในกรอบความยั่งยืนทางการคลังไม่เกิน 15% แต่ส่วนใหญ่เป็นการชำระดอกเบี้ย ไม่ใช่เงินต้น ทำให้มีหนี้สะสมเพิ่มขึ้น เป็นปัญหาในระยะยาว
ผู้อำนวยการ สบน. กล่าวว่า ที่ผ่านมามีการตั้งกรอบว่าควรชำระหนี้เงินต้นไม่น้อยกว่า 5% ของงบประมาณที่ได้จัดสรร แต่ความเป็นจริงแต่ละปีใช้เงินต้นได้ 2-3% ของงบประมาณที่ได้จัดสรรเท่านั้น ซึ่งหากทำตามกรอบก็จะทำให้สัดส่วนชำระหนี้เกินกรอบที่กำหนดไว้
ดังนั้น หากรัฐบาลต้องการบริหารหนี้ให้มีประสิทธิภาพอยู่กรอบความยั่งยืนทางการคลัง ก็ต้องเพิ่มงบประมาณรายจ่ายให้เพิ่มมากขึ้น นั้นก็หมายความต้องหารายเพิ่มขึ้นให้มากที่เป็นอยู่ ลดการขาดงบประมาณให้น้อยลง เพื่อให้การเพิ่มวงเงินใช้หนี้ไม่กระทบกับงบลงทุนของประเทศให้มากกว่านี้
ผู้อำนวยการ สบน. กล่าวว่า กรอบความยั่งยืนทางการคลัง ทั้งสัดส่วนการชำระหนี้ไม่เกิน 15% และสัดส่วนหนี้ไม่เกิน 60% ของจีดีพี มีความเหมาะสมอยู่แล้ว โดยปัจจุบันต้นทุนการกู้เงินของรัฐบาลอยู่ที่ประมาณ 4.7% ซึ่งแนวโน้มลดลง จากการบริหารจัดการที่มีประสิทธิภาพมากขึ้น
สำหรับภาพรวมของหนี้สาธารณะปัจจุบัน 4.3 ล้านล้านบาท ประมาณ 42% ของจีดีพี จะเพิ่มขึ้นจากการกู้เงินเพื่อการฟื้นฟูของรัฐบาลจำนวนมาก แต่คาดว่าสัดส่วนหนี้ไม่ได้เพิ่มขึ้นมาก เพราะฐานของจีดีพีก็โตตามขึ้นเช่นกัน จากปัจจุบัน 10.6 ล้านล้านบาท จะเป็น 11 ล้านล้านบาท ในปีหน้า